Latviya rasman yevrohududning 18-a’zosiga aylandi

Latviya Respublikasi hukumati va parlamenti, garchi mamlakat aholisi qarshi bo‘lsa-da, yevro hududiga kirishga qaror qildi. Latviya rasman 2014-yil 1-yanvar soat 00:00 da mazkur hududning 18-a’zosi bo‘ldi. Bu haqda “RIA Novosti”ga tayangan holda gazeta.uz sayti xabar beradi.

 Foto © “RIA Novosti”
O’tgan yilning dekabr oyida SKDS kompaniyasi tomonidan o‘tkazilgan so‘rov natijalariga ko‘ra, mamlakat aholisining atigi 8 foizigina yevroga o‘tishni to‘liq qo‘llab-quvvatlagan, 16,5 foizi esa bu fikrga qisman qo‘shilgan. Respublika aholisining 50 foizi Yevropaning yagona valyutasi Latviyada joriy etilishiga qarshi ovoz berishgan.
Oldinroq Latviya banki va qator tijorat banklari 1-yanvardan respublikaning yevrohududga qo‘shilishiga mos holda faoliyat yuritishga tayyor ekanliklari haqida xabar berishgandi. Shunday qilib, 1-yanvardan Latviya banki mamlakatning ikki yirik shahri – Riga va Daugavpilsda kassalarini ochdi. Yangi yilning ilk kuni bu bank faqat milliy valyuta – lat pul birliklarini yevroga almashtirib berish bilan shug‘ullandi. Shuningdek, tijorat banklarining sho‘balari ham 1 yanvar kunidan ochiq bo‘ldi.
Yevro hududiga qo‘shilganidan keyingi ikki hafta davomida Latviyada o‘tish davri amal qiladi, ya’ni, to‘lovlar lat yoki yevro valyutalarida amalga oshiriladi. Keyin esa lat iste’moldan butkul chiqariladi.
Latviya moliya vaziri Andris Vilks avvalroq, yevrohududga qo‘shilishdan keyin narxlar “sakrab” ketmasligini aytgan edi.